Twee vas wat glo dwelms in Jhb vervaardigArgieffoto ter illustrasie Twee mans is in Randburg in hegtenis geneem op aanklag dat hulle dwelmmiddels vervaardig, toe hulle met kristal metamfetamien (tik) ter waarde van R6 miljoen betrap is. Ndivhuo Mulamu, woordvoerder van die Valke, het Donderdag gesê die twee mans is Woensdagaand by Watercome-plaas in hegtenis geneem. “Die inhegtenisnemings volg ná ŉ gesamentlike operasie om dwelmhandelsindikate oop te vlek. Daar is beslag gelê op chemikalieë en toerusting wat gebruik word om dwelmmiddels mee te vervaardig, asook 20 kg tik met ŉ geraamde waarde van R6 miljoen.” Die mans, albei 49 jaar oud, sal Maandag in die Randburg-landdroshof verskyn.